《次韵王尧明四旱诗 酺祭》
宋代·李纲

闵旱意不乐，驾言游近坰。田父纷在野，祭酺方乞灵。

借问何以纷，东皋产蝗螟。主张有神物，薄礼羞微馨。

神歆庶灾熄，敢爱酒满瓴。导我试往观，戢戢初插翎。

剪穗齐若刀，抱秆牢如钉。异哉天壤间，孕此妖孽形。

群族既蕃衍，气类屯臊腥。仲尼所不堪，纪异垂麟经。

畀火见周雅，捕瘗闻唐庭。人力自足胜，何须诘冥冥。

聪明实依人，正直神所听。区区觞豆间，厥德安足铭。

谁能起云师，霈雨驱疾霆。一洗羽孽息，寥落如晨星。

作者简介：李纲（1083年－1140年2月5日），北宋末、南宋初抗金名臣，民族英雄。字伯纪，号梁溪先生，祖籍福建邵武，祖父一代迁居江苏无锡。李纲能诗文，写有不少爱国篇章。亦能词，其咏史之作，形象鲜明生动，风格沉雄劲健。著有《梁溪先生文集》、《靖康传信录》、《梁溪词》。